કુંભાર દરેકને ઘરે કોડિયાં આપી જાય, ધનતેરસની રાતે ખડકીનાં આગળના ગોખલાઓમાં આ કોડીયામાં તેલ મૂકી રૂની વાટ મૂકી દીવા પ્રગટાવે. જેને ખડકી ના હોય તે લોકો ઘરના બારણાં પાસેના ગોખલામાં દીવા મુકે. દરબાર (બાબી મુસલમાન )બજારનાં ગોખલાઓમાં પોતાના તરફથી દીવા મુકાવે અને આ ધનતેરસની સાંજે બાળકો- ખાસ કરીને છોકરાઓ હાથમાં મેરાયું લઈને આજુબાજુનાં ઘરે જાય અને "મેઘ મેઘ રાજા, દિવાળીના દોકડા ઝાઝા "એવો શબ્દ બોલે એટલે ઘર ધણીયાણી ઘર બહાર આવે અને છોકરાઓને પોતાના પશુઓ આગળ મેરાયું ફેરવવાનું કહે અને પછી મેરાયામાં તેલ પૂરે. મેરાયું ગલકામાંથી છોકરાઓના બાપે બનાવી આપ્યું હોય. અમારા પડોશમાં કુંભાર રહે એટલે અમારે ગધેડા આગળ મેરાયું ફેરવવાનું. પછી દરબારના છોકરા ફટાકડા ફોડે એ જોવા જતા. દરબારના છોકરા પાસે પુષ્કળ જાતજાતના અને ભાતભાતના ફટાકડા હોય. આ ફટાકડા દરબારનાં દીકરાને અમે ફોડી આપીએ. ફટાકડા ફોડવાનું કામકાજ દિવાળી પહેલા ચાર પાંચ દિવસથી ચાલુ હોય. દિવાળીની રાતે દરેકના ઘરે લાપસી રાંધી હોય. ખુબ ઘી નાખી ને લાપસી ખાવાની હોય. લાપસી સાથે અડદની દાળ અને ગીસોડા(તુરિયા )નું શાક હોય. આ દિવસોમાં ભૂત લોકો મેરાયા લઈને ફરવા નીકળતા હોય છે, એવી વાતો વડીલો કહેતા હોય છે. આવા મેરાંયાને ભૂતમેરાયું કહેવાય. અમારા ઘરમાં આવા વહેમમાં